3.2. Axborot-kutubxona ishini samarali tashkil etish va boshqarishda zamonaviy yondashuvlar (Maktab kutubxonalari ish faoliyatini samarali tashkil etish) moduli
3-mavzu. Maktab kutubxona fondini shakllantirish, jamlash, hisobga olish, ishlovdan o‘tkazish, joylashtirish, saqlash va undan foydalanish. 
(2 soat amaliy mashg‘ulot)
Maktab kutubxona fondi bilan ishlash. Axborot-kutubxona fondini to‘ldirish, shakllantirish, hisobga olish ishlari. Kutubxona hujjatlari.  
Maktab kutubxona fondini shakllantirish, jamlash, hisobga olish, ishlovdan o‘tkazish, joylashtirish, saqlash va undan foydalanish — bu kutubxona faoliyatining asosiy jarayonlaridan biridir. Har bir jarayon o‘z o‘rnida kutubxonaning samarali ishlashini ta'minlash uchun muhim hisoblanadi. 

Reja:
1. Kutubxona fondini shakllantirish va jamlash ishlari. 
2. Kutubxona fondini hisobga olish va taqsimlash ishlari. 
3.  Ularga ilmiy-texnik ishlov berilishi.
[bookmark: _GoBack]1. Kutubxona fondini shakllantirish va jamlash ishlari.  
      Kutubxona fondini shakllantirishdan maqsad uni kutubxonaning vazifalariga moslashtirish, kutubxonalarning talab va ehtiyojlarini to‘liq qondirishdan iborat. Kutubxona oldiga qo‘yilgan vazifa bilan kitobxon talabi o‘rtasida qarama-qarshilik bo‘lmasligi lozim. Kutubxona turli tabaqa kitobxonlari qiziqishi va talabi, ehtiyojini hisobga olgan holda o‘z fondini shakllantiradi. Kitobxonning qiziqishi, talabi ijtimoy-demografik (yoshi, jinsi, m a’lumoti kabi) va shaxsiy o‘ziga xos xususiyatidan kelib chiqadi. Shuning uchun kitobxonning qiziqishi uning kitobga bo‘lgan talabida aks etadi. Kutubxonaning fondi mazkur kitobxonlar qiziqishi va talablariga iloji boricha javob bermog‘i kerak. Fondni butlashda kitobxon talabiga befarq qarash — bu kutubxona ta’sir doirasining pasayishiga va aksincha, faqat kitobxonlar talabi asosida butlash fondning sifati va mazmuniga salbiy ta’sir etishi, madaniy rivojlanishiga to‘siq bo‘lishi mumkin. Kutubxona fondini kutubxona vazifasiga, kitobxonlarning talabiga moslab shakllantirish faqatgina hozirni (qisqa davrni) mo‘ljalga olmay, talablarni o‘rganish bilan birga, xilma-xil usullar bilan ularni o‘stirishga, takomillashuviga harakat qilinadi. Talab va butlash qonunining buzilishi kutubxonachining ma’lumoti pastligidan, fond bilan ishlay olmasligidan darak beradi. Kitobxon qiziqishining umumiy, xususiy va alohidalikka bo‘linishi konsepsiyasi kutubxona fondini shakllantirishning nazariy asoslaridan biri bo‘lib hisoblanadi. Bunday xilma-xillik o‘rtasida chegara vaqtinchalik xarakterga ega. Shunga qaramasdan har bir kutubxona o‘z fondini shakllantirayotganda umumiy va xususiylikka etibor beriladi. Boshqacha aytganda, universal kutubxona ko‘pchilik talabini hisobga oladi, alohida talabni boshqa kutubxonalar hisobiga bajarishga harakat qiladi. Umumiylik, xususiylik, alohidalik tushunchasi qiziqish borasida nisbiydir, bir kutubxona uchun umumiy va xususiy bo‘lgan narsa boshqa kutubxona uchun alohida bo‘lishi mumkin va aksincha. Shunday qilib, fondni shakllantirishni moslashtirish qonuni kutubxonachidan malakali bo‘lish va kutubxonaga xizmat ko‘rsatadigan vazifalarni, muammolarni, kitobxonlar tabaqalari talab va ehtiyojlarini, qobiliyat va imkoniyatlarini, kitobni bilishini talab qiladi. Fondni shakllantirishda faqat intuitsiya bilan emas, balki matematik hisob-kitob birgalikda olib borilishi lozim. Kutubxona fondini shakllantirish uchun kitobxonlarning axborotga bo‘lgan ehtiyojini o‘rganish lozim, biroq bu soha bizda hali rivojlanmagan. Shuning uchun kutubxonachilar kitobxonning axborotga bo‘lgan ehtiyojini qiziqish va talabga tenglashtiradi. Bu esa noto‘g‘ri. Kutubxona fondini shakllantirishda bir-biriga qarama-qarshi bo‘lgan ta ’sir etuvchi kuchlar bo‘lib, ular quyidagilardan iborat: 
a) Kutubxona fondi va tashqi muhit. 
b) Kutubxona fondi va kutubxonaning boshqa tuzilmalari. 
d) Kutubxona fondi va uning ichki qarama-qarshiligi. 
Ularning ichidagi eng xavflisi kutubxona fondi va tashqi muhitning teztez o‘zgarib turishi kutubxona oldiga yangi-yangi vazifalarni qo‘yadi. Kutubxona fondi mamlakatda chiqayotgan barcha hujjatlarni ololmaydi, chunki bu mablag’ bilan bog‘liq. Bundan tashqari kutubxonaning tarmog‘i, binosining imkoniyati, saqlash kabi faktlar to‘siqlik qiladi. Kutubxona jismoniy va ma’naviy eskirgan kitoblarni passiv fondga o‘tkazish yoki chiqarib tashlash haqida ham o‘ylashi kerak bo‘ladi. Yuqoridagi qarama-qarshiliklarni ishlatish, fondni kitobxon talabiga moslashtirish kutubxonaning asosiy vazifasi va kelajagi hisoblanadi. Kutubxona fondining kutubxona xodimlari bilan qarama-qarshiligi shundaki, kutubxona fondini shakllantirishni tashkil qilish uchun kutubxonachi doimo o‘z malakasini oshirib borishi lozim. Kutubxonachi o‘z fondini doim mukammal to‘ldirib borishi va ularni yaxshi saqlash uchun binoni kengaytirishi, xonalarning yetarli bo‘lishiga erishishi lozim. Kitobxonlarning to‘lib ketishi, joyning yetmasligi, avtomatlashtirishga moslashmaganligi, bo‘limning har xil joyda joylashuvi va hokazolar shakllantirishga salbiy ta’sir ko‘rsatadi. Kutubxona fondini kitobxon talabiga moslab shakllantirishning asosiy usullaridan biri — fondni o‘zining ixtisosiga mos kitoblarni olish, fondning to‘liqligini saqlab qolishdir. Kutubxona fondini shakillantirishda kerakli hujjatlar kitoblar olamidan shunday saralab, tanlab olinadiki — bu kitobxonga zarur kitobni o‘qish imkoniyatini yaratadi. Kitobxonning axborotga bo‘lgan ehtiyojiga qarab adabiyotlar bilan ta’minlash kutubxonachining vazifasidir. Bu o‘z navbatida kutubxona fondini tashqi muhit bilan o‘zaro aloqasini va o‘zaro ta ’sirini aks ettiradi. Kutubxona fondini kitobxonlarga bemalol tanlab olish imkoniyatini yaratuvchi kitob olamini tashkil eta oluvchi, har xil mavzudagi muammolar, qiziqarli kitoblar bilan ularni jalb etishi, qiziqishlarini chuqurlashtirish, kengaytirish lozim. Saralab tanlash prinsipi kutubxona fondini shakllantirishning bosh prinsipi bo‘lib qolgan prinsiplar shunga asoslangandir. Muvofiqlash, moslash prinsipi mamlakatda chiqayotgan ko‘plab kitoblardan bizga ushbu kerakli hujjatlarni tanlab olishni o‘rgatadi. Kutubxonaning vazifasi ham o‘zining turi va xili, tarmog‘iga, kitobxonlar talabi va so‘rog‘iga moslab, kerakli kitoblarni olib o‘z fondini shakllanririshi kerak. Mamlakatimizda xilma xil axborot-kitubxona muassasalari mavjud. Masalan, oliy o‘quv yurti, kollej va litsey, umumta’lim o‘rta maktablarning kutubxonalari va boshqa kutubxonalar o‘zining kitobxonlariga moslab kitob oladilar. Ushbu kutubxonalar oldiga qo‘ygan vazifasiga qarab kitoblarni saralab tanlaydiki, bu mazkur kutubxona tarmog‘iga mos keladi.

2. Kutubxona fondini hisobga olish va taqsimlash ishlari.
      Kutubxona jamg‘armasi hisobi jamg‘armaga hujjatlarning kirimi, jamg‘armadan chiqimini, jamg‘armaning jami hajmini aks ettirishi va kutubxonaning hisoboti, uning faoliyatini rejalashtirish, jamg‘armaning saqlanishini ta’minlash, statistik hisob uchun asos bo‘lib hizmat qilishi lozim;        
 Kutubxona jamg‘armasi hisobi hujjatlarni qabul qilish, ularni belgilash, kelgan vaqtida, harakatlanishida, hisobdan chiqarilishida ro‘yxatga olish hamda jamg‘armada hujjatlarning borligini tekshirishni o‘z ichiga oladi; 
        Kutubxona jamg‘armasi hisobida markazga keluvchi va undan chiquvchi hujjatlar hujjat turidan qat’iy nazar hisobga olinadi. Xizmatda foydalaniladigan materiallar (kutubxona xodimlarining ishchi vositasi bo‘lgan dasturiy materiallar, jamg‘armani butlash bilan bog‘liq bo‘lmagan. 
Kutubxonani bezatish, boshqa yordamchi ishlar uchun sotib olinadigan materiallar) kutubxona jamg‘armasiga kiritilmaydi va uning hisobiga olinmaydi;
Jamg‘armaga hujjatlar kirimi ularni uzoq muddat va vaqtincha saqlanadigan hujjatlarga ajratgan holda amalga oshiriladi. Uzoq muddat saqlash uchun hisobga o‘quvchilarning joriy va bashorat qilinayotgan talablarini qondirishga mo‘ljallangan hujjatlar, ularning turi, hajmi, tematikasidan qat’iy nazar inventar raqami qo‘yilgan holda olinadi, vaqtincha saqlash uchun hisobga kutubxona jamg‘armasidan qisqa vaqt davomida chiqariladigan, qisqa muddatli ahamiyatga ega axborotli hujjatlar olinadi. Hujjatlarning o‘rnatilgan hisobga olish birliklaridagi jamlanma va alohida hisobini amalga oshirishi lozim. 
Kutubxona jamg‘armaning inventar kitobida, jamlanma hisob kitobida yozuvlarni yozib boradi, shuningdek, hisob hujjatlarining uzoq vaqt davomida saqlanishini va qayta tiklanishini ta’minlaydigan kompyuter disketasi va boshqa tashuvchilar shaklida hisob olib borish huquqiga ega. Kutubxona jamg‘armasiga kirayotgan yoki undan chiqayotgan hamma turdagi hujjatlarning umumiy hisobi ularni guruhlarga ajratilib bittadan ilova qilingan hujjat (schet-faktura, yuk xati, dalolatnoma, ro‘yxat) bo‘yicha amalga oshiriladi. Bu umumiy hisob Kutubxona jamg‘armasi, uning hajmi (nusxalar soni), bilim sohalari, nashr turlari, tillar, nashrlar bahosi to‘g‘risida ma’lumotlarni aks ettirishi hamda jamg‘armaning harakati to‘g‘risida ma’lumotlarni o‘z ichiga olishi lozim. Umumiy hisobning shakli an’anaviy yoki mashina yordamida o‘qiladigan ko‘rinishdagi kutubxona jamg‘armasining umumiy hisobi kitobi (jurnali) hisoblanadi. Har bir hujjat nusxasini yoki har bir hujjat nomini yakka hisobga olish hujjatga yakka inventar raqami qo‘yish yo‘li bilan amalga oshiriladi. Yakka inventar raqami hujjat kutubxona jamg‘armasida bo‘lgan butun davrda saqlanadi. Hujjatlarni yakka hisobga olish shakli inventar kitobi hisoblanadi. Avtomatlashtirilgan texnologiyada hujjatlarning yakka hisobini shakllantirish uchun hamma axborotni o‘z ichiga olgan fayllar yaratiladi. Hisob olib boriladigan asosiy hujjat sifatidagi inventar kitobini qat’iy hisobot hujjati sifatida doimiy saqlanadi. Inventar kitobini qayta yozish taqiqlanadi, bunga faqat favqulodda holatlarda xalq ta’limi organlari tomonidan yozma buyruq bo‘yicha yo‘l qo‘yiladi. Jamg‘arma hisobining to‘g‘ri tashkil qilinishi uchun javobgarlik lavozim majburiyatlariga muvofiq ravishda kutubxona mudiriga yuklanadi.  Kutubxona mudiri kutubxona jamg‘armasi hisobi bo‘yicha me’yorlar va talablarga rioya qilinishi ustidan nazorat olib boradi hamda jamg‘arma hisobini olib borish, uni saqlash va undan foydalanish qoidalarining bajarilishi uchun sharoitlarni ta’minlaydi. Kutubxona jamg‘armasiga kiritiladigan nashrlar, materiallar, hujjatlarning hamma turlari markalanadi. Umumta’lim muassasasi shtampi titul varag‘ida, titul varag‘i bo‘lmaganda esa, matnning birinchi betida, sarlavha ostiga bosiladi. Kutubxona jamg‘armasidan hujjatlarning chiqimi hisobdan chiqarish dalolatnomasi bilan rasmiylashtiriladi va “Umumiy hisob kitobi” da va “Inventar kitobi” da aks ettiriladi. Har bir dalolatnomada hisobdan chiqarilayotgan hujjatlar to‘g‘risida ma’lumotlar bitta sabab bo‘yicha yozib qo‘yiladi: eskirganlik (yaroqsiz holdalik), nuqsonlilik, mazmun bo‘yicha eskirganlik, dubletlik (ikkinchi nusxalik), noprofillik (ixtisosga nomuvofiqlik), yo‘qotish (yo‘qotishning aniq holatlarini ko‘rsatgan holda: ochiq olinadigan jamg‘armalardan yo‘qolish, kitobxonlar tomonidan yo‘qotish, o‘g‘irlash, tabiiy yoki texnogen ofat natijasida yo‘qotish, noma’lum sabablar bo‘yicha yo‘qotish (kamomad). Dalolatnomaga hisobdan chiqariladigan hujjatlar ro‘yxati ilova qilinadi. Umumta’lim muassasasi kutubxona jamg‘armalaridan hujjatlarni hisobdan chiqarish dalolatnomalari umumta’lim muassasasi direktori tomonidan tasdiqlanadi. Audiovizual hujjatlar, elektron nashrlarni hisobdan chiqarish ham sabablarini ko‘rsatgan va ularni kutubxona jamg‘armasidan chiqarishni asoslagan holda dalolatnoma bilan rasmiylashtiriladi. Hujjatlarni ochiq olinadigan jamg‘armalardan noma’lum sabablar bo‘yicha hisobdan chiqarish kitob berish hajmiga nisbatan 0,1%dan ortiq bo‘lmasligi lozim. 
    3. Ularga ilmiy-texnik ishlov berilishi.
Adabiyotlarga ilmiy va texnik ishlov berish ishlari quyidagilar: 
- hujjatga umumiy tavsif berish va uni tanish uchun mo‘ljallangan kutubxonachilik ma’lumotlari yig‘indisini ifoda etuvchi bibliografik bayonini tuzish. 
- hujjatning mazmunini yetarli darajada to‘liq va aniqlikda aks ettiradigan sistemalashtirishning tasnifiy indekslarni aniqlash yo‘li bilan amalga oshirish.
 - kutubxona kitob fondini  ko‘p aspektli bibliografik ochib berish maqsadida an’anaviy va elektron tashuvchilarda kataloglar sistemasini yuritish.
 - kutubxonachilik kataloglarini: alfavit, sistematik katologlarni tashkil etish, ularning ichki rasmiylashtirilish jarayonlarining yig‘indisini aks ettirish.
 - axborotni mashinada o‘qiladigan shaklda foydalanuvchilar ixtiyoriga taqdim etadigan, bibliografik qaydlarning kiritilishini ta’minlovchi elektron kataloni yaratish; 
- bibliografik qaydlarni tahrir qilish va, zarur bo‘lganda, ularni elektron katalog xotirasidan o‘chirish; 
- axborotni kitobxonlar so‘roviga qarab qidirish va uni saylab ommalashtirish, shuningdek, axborotni boshqa bibliografik ma’lumotlar bazalari bilan almashtirish, shu jumladan Internet tarmog‘iga ulanish imkoniyatini ta’minlash.
 - viloyat, respublika yig‘ma katologlarini, shu jumladan, kitobxonlarga avtomatlashtirilgan holda turli  xil xizmatlarni operativ taqdim etish imkonini beruvchi elektron kataloglarni yaratishda qatnashish.
       Badiiy, ilmiy-ommabop, o‘quv, metodik, ilmiy adabiyotlarga, davriy nashrlarga  va kutubxona fondiga axborotning an’anaviy va noan’anaviy tashuvchilarida kelib tushayotgan boshqa hujjatlarga texnik  ishlov berishni amalga oshirish vazifalarini bajaradi. Shuningdek, axborot-bibliografik  ma’lumotnoma ishlari quyidagicha amalga oshiriladi:
 - axborot-bibliografik ishlar ta’lim muassasasi kutubxona faoliyatining tarkibi qismi bo‘lib, quyidagilarni ifoda etadi: ma’lumotnoma-bibliografik xizmat ko‘rsatish, bibliografik ro‘yxatlar tuzish, kutubxonachilik-bibliografik bilimlarni targ‘ib qilish.
 - bibliografik va axborot xizmati ko‘rsatish aholi nazarida markaz obrazini hosil qiladigan zamonaviy kutubxonaning yetakchisi xisoblanadi, uning jamiyatdagi o‘rnini belgilab beradi. Xulosa qilib aytganda,  axborot  bilan  ishlashning turli  shakllarida: uni olish, to‘plash, kodlashtirish va unga qayta ishlov berish, shu asosda sifat jihatidan yangi axborot yaratish va boshqalarda kutubxonachilik xizmati turlarini kengaytirish yo‘lida kutubxonachi fondni shakllantirish , to‘plash, ularga ishlov berish hamda ularni ta’lim jarayoni ishtirokchilariga yetkazish ishlarini samarali bajarishi lozim. Kutubxona faoliyati shakllari, metodlari va texnologiyalarini belgilash-rejalatirishning navbatdagi bosqichi bo‘lib, u amalda markazning ustuvor yo‘nalishlarini belgilash sanaladi.

Katta guruhda muhokama  metodi asosida   “Kutubxona fondi sizningcha nima? ”  so‘rog‘iga javob berish asosida  katta guruhda muhokama qilinib, har bir ishtirokchining  fikri  eshitiladi va umumiy xulosa chiqariladi.
“3x1” (3x2, 3x3, 3x4) texnologiyasi. 
4 guruhga mavzu yuzasida 1 tadan gap yozib,  so‘ngra  aylana shaklida fikrlar almashtirib, o‘z qogozlari  qaytguncha davom ettirish kerakligi uqtiriladi. Guruhlar taqdimoti o‘tkaziladi.

